
УВАЖАЕМИ ГОСПОДИН МИНИСТЪР - ПРЕДСЕДАТЕЛ,

УВАЖАЕМА ГОСПОЖО ЗАМЕСТНИК МИНИСТЪР - ПРЕДСЕДАТЕЛ,

УВАЖАЕМИ ГОСПОЖИ И ГОСПОДА МИНИСТРИ,
На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет за изменение и допълнение на Постановление № 54 на Министерския съвет от 2010 г. за приемане на Устройствен правилник на Министерството на отбраната и за определяне на структури на пряко подчинение на министъра на отбраната.

С Постановление № 54 на МС от 1.04.2010 г. за приемане на Устройствен правилник на Министерството на отбраната и за определяне на структури на пряко подчинение на министъра на отбраната са определени структурите на пряко подчинение на министъра на отбраната, основните им функции и общата им численост на персонала. Институтът по отбрана „Професор Цветан Лазаров“ е определен като структура на пряко подчинение с 18 функции и обща численост на персонала от 96 щатни бройки. Към момента, съгласно ПМС № 54, функциите на Института по отбрана са ограничени до изпълнение на дейности по осигуряване на авиационна безопасност и летателна годност на военните въздухоплавателни средства и на въздухоплавателните средства - собственост на Министерството на вътрешните работи и изпълнение на дейности по регистрацията и водене на Регистъра на военните въздухоплавателни средства и на въздухоплавателните средства - собственост на Министерството на вътрешните работи.
Същевременно, политиката на НАТО за летателна годност (NATO Airworthiness Policy-NAWP), предвижда до края на 2026 г. всички авиационни платформи, продукти, части и оборудване, предоставени от нациите и действащи от името на НАТО, да са сертифицирани за летателна годност от признат от НАТО Военен орган по летателна годност  (National Military Airworthiness Authority - NMAA). Военният орган по летателна годност следва да притежава способности да извършва регистрация и сертификация на военни въздухоплавателни средства (ВоВС), сертификация на организации (физически и юридически лица) за проектиране, производство, техническо обслужване и за управление на техническата експлоатация на ВоВС, лицензиране на авиационен инженерно-технически състав, одобряване на организации за обучение на обслужващ авиационен състав, издаване на типови сертификати на авиационна техника и др.
За изпълнение на пълния обем от функции като Военен орган по летателна годност (NMAA) в Института по отбрана следва да се създаде ново административно структурно звено - отдел към дирекция „Военна стандартизация, качество и сертификация“, на основата на три от трайно незаетите през последните месеци щатни бройки и 3 допълнителни щатни бройки.  
Съгласно § 16, ал. 1 и 2 от Преходните и заключителни разпоредби към Закона за изменение и допълнение на Закона за администрацията (обн. ДВ, бр. 15 от 21.02.2012 г.) – числеността на персонала на администрацията на изпълнителната власт по чл. 36 и чл. 38, установена с устройствени актове не може да бъде увеличавана, като единствено може да се извършват компенсирани промени в рамките на персонала, по предложение на първостепенните разпоредители с бюджет след предварително съгласуване с администрацията на Министерския съвет.
За целта, в съответствие с приетия на проведено на 06.12.2021 г. заседание на Съвета за административна реформа Механизъм за предварително съгласуване с администрацията на Министерския съвет на компенсирани промени по § 16 от Преходните и заключителни разпоредби на ЗА, Министерството на отбраната предлага да се осъществят компенсирани промени между две администрации в системата на един първостепенен разпоредител с бюджет: Министерство на отбраната да намали определената си численост с 3 щатни бройки, които да се прехвърлят на Института по отбрана за формиране на ново административно звено „отдел“ и изпълнение на дейностите като Военен орган по летателна годност.
С проекта на нормативния акт са проведени обществени консултации в 30-дневен срок, съгласно чл. 26, ал. 4 от Закона за нормативните актове. 

Предвид изложеното и на основание чл. 32, ал. 1 от Устройствения правилник на Министерския съвет и на неговата администрация, докладът и проектът на постановление са съгласувани със заинтересованите министерства и ведомства, съгласно приложената справка. За изпълнението на проекта на акт не са необходими допълнителни разходи/трансфери/други плащания по бюджета на Министерството на отбраната, които да бъдат одобрени за сметка на  бюджети по държавния бюджет.
Изпълнението на проекта на акт не води до изменение в целевите стойности на показателите за изпълнение, в т.ч. ключовите индикатори.

Предложеният проект на акт не води до въздействие върху държавния бюджет.
На основание чл. 35, ал. 1, т. 4, буква „б“ от Устройствения правилник на Министерския съвет и на неговата администрация към проекта на нормативен aкт е изготвена и приложена финансова обосновка.

С проекта на решение не се транспонират актове на Европейския съюз, поради което не се налага изготвяне на справка за съответствието с европейското право, съгласно чл. 35, ал. 1, т. 3 от Устройствения правилник на Министерския съвет и на неговата администрация.
УВАЖАЕМИ ГОСПОДИН МИНИСТЪР - ПРЕДСЕДАТЕЛ,

УВАЖАЕМА ГОСПОЖО ЗАМЕСТНИК МИНИСТЪР - ПРЕДСЕДАТЕЛ,

УВАЖАЕМИ ГОСПОЖИ И ГОСПОДА МИНИСТРИ,
Във връзка с гореизложеното, на основание чл. 8, ал. 1 от Устройствения правилник на Министерския съвет и на неговата администрация, предлагам Министерският съвет да приеме проект на Постановление за изменение и допълнение на Постановление № 54 на Министерския съвет от 2010 г. за приемане на Устройствен правилник на Министерството на отбраната и за определяне на структури на пряко подчинение на министъра на отбраната

